**SEPLP izsludina konkursus uz “Latvijas Radio” un “Latvijas Televīzijas” valdes locekļu amatiem**

Sabiedrisko elektronisko plašsaziņas līdzekļu padome (SEPLP) izsludina atklātu konkursu uz valsts sabiedrības ar ierobežotu atbildību „Latvijas Radio” (Radio) valdes amatiem – valdes priekšsēdētāja, valdes locekļa programmu un pakalpojumu attīstības jautājumos un valdes locekļa finanšu pārvaldības jautājumos amatiem, kā arī atklātu konkursu uz valsts sabiedrības ar ierobežotu atbildību “Latvijas Televīzija” (LTV) vakanto valdes locekļa finanšu pārvaldības jautājumos amatu. Pretendenti aicināti pieteikties līdz 2022.gada 14.augustam.

Konkurss uz LR valdes locekļu amatiem tiek rīkots ņemot vērā, ka š.g. 2. oktobrī beigsies Radio valdes priekšsēdētājas Unas Klapkalnes un valdes locekles finanšu vadības jautājumos Mārītes Tukišas pilnvaru termiņš, savukārt valdes locekles programmu attīstības jautājumos Sanitas Dikas-Bokmelderes pilnvaru termiņš beigsies 2023.gada 8.janvārī.

Konkurss uz LTV valdes locekļa finanšu pārvaldības jautājumos ir jārīko, jo iepriekšējais konkurss uz šo vakanci šā gada aprīlī noslēdzās bez rezultāta.

“Ceram, ka konkursos pieteiksies pieredzējuši nozares profesionāļi, tai skaitā pašu sabiedrisko mediju darbinieki, jo LR un LTV tuvākajos gados ir nosprausti ambiciozi attīstības uzdevumi, kas prasīs ātrus un efektīvus lēmumus un labas zināšanas par mediju darbu. Konkursa gaitā liela uzmanība tiks pievērsta pretendentu stratēģiskajam attīstības redzējumam un piedāvājumam pārmaiņu vadībā,” uzsver SEPLP priekšsēdētājs Jānis Siksnis.

Atbilstoši Sabiedrisko elektronisko plašsaziņas līdzekļu un to pārvaldības likumam, Radio un LTV valdes locekļu kandidātiem jābūt ar vismaz maģistra līmeņa augstāko izglītību un viņiem jāpiemīt zināšanām par plašsaziņas līdzekļu nozari, īpaši par sabiedrisko elektronisko plašsaziņas līdzekļu nozīmi demokrātiskā sabiedrībā. Kandidātiem nepieciešama vismaz piecu gadu pieredze vadošā amatā plašsaziņas līdzekļu jomā vai vismaz triju gadu pieredze vidējas vai lielas kapitālsabiedrības valdes vai padomes locekļa amatā, vai vismaz piecu gadu pieredze kapitālsabiedrības, organizācijas vai iestādes augstā vadošā amatā, kura ieņemšana apliecina nepieciešamo iemaņu kopumu un kurā gūtā pieredze plašsaziņas līdzekļu jomā tiek uzskatīta par priekšrocību.

Konkursi notiks trīs kārtās. Pirmajā kārtā tiks vērtēta kandidātu atbilstība noteiktajām minimālajām prasībām, otrajā kārtā komisijas locekļi viņus izvaicās par Radio un LTV attīstības redzējumu, bet trešajā kārtā labāko pretendentu kompetences padziļināti vērtēs personāla atlases speciālisti.

Abu konkursu komisijās ietilpst trīs SEPLP locekļi, Pārresoru koordinācijas centra, Baltijas korporatīvās pārvaldības institūta, Baltijas mediju izcilības centra un Latvijas Mediju ētikas padomes pārstāvji, kuri darbojas ar balsstiesībām. Latvijas Žurnālistu asociācijas, kā arī Radio un LTV arodbiedrības pārstāvji konkursos piedalās ar novērotāju un padomdevēju tiesībām.

Konkursi 15. jūlijā izsludināti oficiālajā izdevumā “Latvijas Vēstnesis”, kā arī sludinājums tiks publicēts SEPLP, Nodarbinātības valsts aģentūras, Pārresoru koordinācijas centra un Radio un LTV mājas lapās. Informācija par konkursiem pēc pieprasījuma pieejama arī SEPLP, sūtot e-pastu uz adresi konkursi@seplp.lv.